Up-223/01
Datum: 2002-05-21T00:00:00.000+02:00
ecli: ECLI:SI:USRS:2002:Up.223.01
vrsta: posamični akt
zadeva: ustavna pritožba
objavljeno: Neobjavljeno | 21.05.2002
dokument: US21485
akt: Ustavna pritožba A. A. zoper nalog in opomin za plačilo sodne takse Upravnega sodišča št. U 1125/98 z dne 8. 5. 2001
resitev: zavrženje
izrek: Ustavna pritožba A. A. zoper nalog in opomin za plačilo sodne takse Upravnega sodišča št. U 1125/98 z dne 8. 5. 2001 se zavrže.
stavek: Ustavna pritožba zoper opomin ali zoper nalog sodišča, s katerim je tožeča stranka pozvana, naj plača neplačano ali premalo plačano sodno takso, ni dopustna, saj ne gre za posamični akt, s katerim bi bilo odločeno o kakšni pravici ali obveznosti posameznika v smislu 50. člena ZUstS.
odlocitev: sklep
geslo: Nedopustna ustavna pritožba, akt državnega organa.
podlaga: Zakon o Ustavnem sodišču (ZUstS), 50., 1. odst. 55. čl.
datum_vloge: 2001-05-29T22:00:00.000Z
datum_odlocitve: 2002-05-20T22:00:00.000Z

# Up-223/01 - 4

21. 5. 2002

# SKLEP

Ustavno sodišče je v postopku za preizkus ustavne pritožbe A. A. iz Ž. na seji senata dne 21. maja 2002 in v postopku po četrtem odstavku 55. člena Zakona o Ustavnem sodišču (Uradni list RS, št. 15/94)

**sklenilo:**

**Ustavna pritožba A. A. zoper nalog in opomin za plačilo sodne takse Upravnega sodišča št. U 1125/98 z dne 8. 5. 2001 se zavrže.**

## OBRAZLOŽITEV

Upravno sodišče je z opominom št. U 1125/98-23 z dne 8. 5. 2001 pozvalo pritožnika, naj v petnajstih dneh od vročitve opomina plača neplačano oziroma premalo plačano sodno takso za pritožbo v znesku 5 400 SIT in sodno takso za opomin v znesku 1 500 SIT, skupaj 6 900 SIT. Z nalogom št. U 1125/98-22 z dne 8. 5. 2001 pa ga je pozvalo, naj v petnajstih dneh od dneva vročitve naloga plača neplačano oziroma premalo plačano sodno takso za sklep v znesku 3 000 SIT. Zoper navedena nalog in opomin je pritožnik vložil ustavno pritožbo, ker meni, da ni dolžan plačati teh sodnih taks. Predlaga, naj ju Ustavno sodišče razveljavi.

Po določbi prvega odstavka 50. člena Zakona o Ustavnem sodišču (Uradni list RS, št. 15/94 - v nadaljevanju ZUstS) lahko vsak ob pogojih, ki jih določa ta zakon, vloži ustavno pritožbo, če meni, da mu je s posamičnim aktom državnega organa, organa lokalne skupnosti ali nosilca javnih pooblastil kršena njegova človekova pravica ali temeljna svoboščina. Po prvem odstavku 51. člena ZUstS je ustavno pritožbo mogoče vložiti šele, ko so izčrpana vsa pravna sredstva.

Ustavna pritožba zoper opomin ali zoper nalog sodišča, s katerim je tožeča stranka pozvana, naj plača neplačano ali premalo plačano sodno takso, ni dopustna, saj ne gre za posamični akt, s katerim bi bilo odločeno o kakšni pravici ali obveznosti posameznika v smislu 50. člena ZUstS. Ustavno pritožbo je bilo zato treba zavreči.

Senat Ustavnega sodišča je sprejel ta sklep na podlagi prvega odstavka 55. člena v zvezi s 50. členom ZUstS v sestavi: predsednica senata Milojka Modrijan ter člana dr. Janez Čebulj in Lojze Janko. Sklep je sprejel soglasno. Ker senat ustavne pritožbe ni sprejel, je bila zadeva v skladu z določbo četrtega odstavka 55. člena ZUstS predložena drugim sodnikom Ustavnega sodišča. Ker se v zakonskem roku za sprejem niso izrekli trije sodniki, ustavna pritožba ni bila sprejeta v obravnavo.

Predsednica senata
Milojka Modrijan